પોતાની પાર્ટીના 20 વિધાનસભ્યોને ગેરલાયક ઠેરવતી ભલામણ પર રાષ્ટ્રપતિની મંજૂરી વિશે AAPના વડા અને દિલ્હીના મુખ્ય પ્રધાન અરવિંદ કેજરીવાલે આજે નજફગઢમાં આયોજિત એક કાર્યક્રમમાં ભાજપ પર આકરાં પ્રહારો કર્યા હતા. એમણે કહ્યું કે, ‘એ લોકોએ (ભાજપવાળાઓએ) અમને ખૂબ ત્રાસ આપ્યો છે. અમારા વિધાનસભ્યો વિરુદ્ધ નકલી કેસ કરાવ્યા. મારી પર સીબીઆઈ દ્વારા દરોડા પડાવ્યા. પરંતુ એમને કંઈ મળ્યું નહીં. આખરે આજે એમણે અમારા 20 વિધાનસભ્યોને અયોગ્ય જાહેર કરી દીધા. પરંતુ ઉપરવાળો (ઈશ્વર) આમ આદમી પાર્ટીની સાથે છે. અમને જરૂર ન્યાય મળશે, અંતે જીત સત્યની જ થશે. ઉપરવાળાએ AAPને વિધાનસભાની 67 સીટ સમજીવિચારીને જ આપી હતી. ડગલે ને પગલે ઉપરવાળો આમ આદમી પાર્ટીની સાથે છે, નહીં તો અમારી તો હેસિયત જ નહોતી. બધો ઉપરવાળાનો ચમત્કાર છે. એમને પણ ખબર હશે કે ત્રણ વર્ષ બાદ આ લોકો અમારા 20 વિધાનસભ્યોને ગેરલાયક ઠેરવી દેશે એટલે જ ઉપરવાળાએ અમને કુલ 70માંથી 67 બેઠકો અપાવી હતી. સત્યનો માર્ગ વિઘ્નોથી ભરેલો હોય છે, પણ ઉપરવાળાની શક્તિ ચોક્કસ મદદ કરે છે. અમારા 20 વિધાનસભ્યોને ગેરલાયક ઠેરવવાનો નિર્ણય બતાવે છે કે બંધારણીય સત્તાધિશો કેન્દ્ર સરકારના હાથના રમકડાની જેમ વર્તે છે.’